জুলফিকার আলী ভুট্টো সকালে পত্রিকা পড়ে উদ্বিগ্ন। তিনি পত্রিকা হাতে নিয়ে বাসার এ মাথা ও মাথা ছোটাছুটি করছেন। নিজের সঙ্গে নিজে কথা বলছেন। তিনি কিছুতেই প্রেসিডেন্ট ইয়াহিয়া খানের সঙ্গে শেখ মুজিবের বৈঠক মানতে পারছেন না। তিনি মনে মনে বলেন, প্রেসিডেন্ট সাহেব যদি শেখ মুজিবকে পশ্চিম পাকিস্তানে ডেকে পাঠাতেন তাহলে না হয় কথা ছিল! তিনি নিজে পূর্ব পাকিস্তানে গিয়ে শেখ মুজিবের সঙ্গে বৈঠক করেছেন। এর পেছনে নিশ্চয়ই কোনো কারণ আছে! মুজিব কি আমার চেয়ে বেশি গুরুত্বপূর্ণ হয়ে গেল! তিনি যে আমাকে কথা দিলেন, আমার হাতেই পাকিস্তানের ক্ষমতা ন্যস্ত করবেন! তাহলে মুজিবকে এত তোয়াজ করার কী আছে! না না! এটা হতে পারে না! কিছুতেই হতে পারে না!